title: Регламент за изпълнение (ЕС) № 1050/2011 на Комисията от 20 октомври 2011 година за вписване на название в регистъра на защитените наименования за произход и защитените географски указания (Darjeeling (ЗГУ)

text:
               21.10.2011

               BG

               Официален вестник на Европейския съюз

               L 276/5

         РЕГЛАМЕНТ ЗА ИЗПЪЛНЕНИЕ (ЕС) № 1050/2011 НА КОМИСИЯТА
   от 20 октомври 2011 година
   за вписване на название в регистъра на защитените наименования за произход и защитените географски указания (Darjeeling (ЗГУ)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (1), и по-специално член 7, параграф 5, трета алинея от него,
   като има предвид, че:

               (1)

               В съответствие с член 6, параграф 2 от Регламент (ЕО) № 510/2006 в Официален вестник на Европейския съюз бе публикувана заявка (2) от страна на Индия, постъпила на 12 ноември 2007 г., за регистриране на наименованието „Darjeeling“ като защитено географско указание.

               (2)

               Германия, Франция, Италия, Австрия, Обединеното кралство, както и гражданин на Индия внесоха възражения срещу тази регистрация по силата на член 7, параграф 1 от Регламент (ЕО) № 510/2006. Възраженията бяха счетени за допустими въз основа на член 7, параграф 3, първа алинея, букви а), в) и г) от същия регламент. С писмо от 11 юни 2010 г. Комисията призова засегнатите страни да постигнат споразумение помежду си.

               (3)

               Франция и Индия постигнаха споразумение, което доведе до внасяне на пояснения в единния документ, според които само опаковането на продукта в насипно състояние трябва да се извършва задължително в географския район, докато пакетирането на продукта за крайния потребител може да се извършва също и извън географския район. Поради това по отношение на етикетирането следва да се уточни, че номерът на лицензията и специалното лого трябва да се поставят задължително само по отношение на продукти, изнасяни в насипно състояние от географския район.

               (4)

               В рамките на определения срок беше постигнато само частично споразумение между Германия, Италия, Австрия, Обединеното кралство и гражданина на Индия, от една страна, и Индия, от друга страна. По силата на споразумението неправилно използваното ботаническо име „Camellia sinensis M Kuntz“ следва да бъде заменено с правилното „Camellia sinensis L.O. Kuntze“, а опаковането на продукта в насипно състояние трябва да се извършва само в географския район. Всички други видове опаковане или преопаковане, включително пакетиране за крайни потребители, могат да се извършват също и извън географския район.

               (5)

               Възразяващите страни твърдят също, че е налице несъответствие с член 2 от Регламент (ЕО) № 510/2006.

               (6)

               По отношение на твърдението, че липсва връзка между репутацията и известността на продукта и района на производство, беше установено, че съгласно продуктовата спецификация продуктът е специфичен и използваните от производителите знания и придобити умения, както и почвено-климатичните условия и географската среда на района (естествен дренаж на почвата, сложно съчетание от обилни валежи и постоянно ниски температури), оказват съществено влияние върху характеристиките на продукта, на които се гради неговата репутация.

               (7)

               Що се отнася до възражението, според което данните от анализа, посочени в единния документ, не са от значение, тези данни нямат отношение към връзката, която се основава на репутацията, а се използват само за да бъде описан продуктът. По силата на Регламент (ЕО) № 510/2006 обаче не се изисква да се оповести източникът на анализа.

               (8)

               Наименованието „Darjeeling“ следва да се използва като търговско наименование единствено за чай, произведен изцяло в географския район в съответствие със спецификацията, независимо че смесването на този чай с цел получаване на определен краен продукт може да се извършва както в географския район, така и извън него. Смесите на чай „Darjeeling“ с други видове чай не трябва да съдържат наименованието „Darjeeling“ като търговско наименование и следва да са етикетирани съгласно правилата на Европейския съюз за етикетиране, по-специално с цел да се предотврати подвеждане в значителна степен на потребителите.

               (9)

               Във възраженията се посочва, че наименованието „Darjeeling“ се използва за обозначаване на определени продукти, които не съответстват на спецификацията, но са сравними с продукти, съответстващи на нея. Установено е, че продължаването на тази практика застрашава съществуването на наименованието „Darjeeling“. Поради това производителите на тези продукти следва да получат преходен период от пет години, през който да продължат да използват посоченото наименование, съгласно член 13, параграф 3 от Регламент (ЕО) № 510/2006, при условие че тези продукти са били законно предлагани на пазара в продължение на най-малко пет години преди 14 октомври 2009 г. и при условие че са спазени законовите разпоредби на Европейския съюз, по-конкретно по отношение на разпоредбите на Директива 2000/13/ЕО на Европейския парламент и на Съвета от 20 март 2000 г. за сближаване на законодателствата на държавите-членки относно етикетирането, представянето и рекламата на храните (3).

               (10)

               По отношение на твърдението, че предложеното за регистрация наименование е от родов характер, не бяха открити доказателства, потвърждаващи това твърдение.

               (11)

               С оглед на горепосоченото наименованието „Darjeeling“ следва да бъде регистрирано в регистъра на защитените наименования за произход и защитените географски указания, а единният документ следва да бъде съответно актуализиран и публикуван.

               (12)

               Мерките, предвидени в настоящия регламент, са в съответствие със становището на Постоянния комитет за защитените географски указания и наименования за произход,

         ПРИЕ НАСТОЯЩИЯ РЕГЛАМЕНТ:
   Член 1
   Регистрира се указанието, посочено в приложение I към настоящия регламент.
   Член 2
   Регистрацията подлежи на петгодишен преходен период, през който наименования, включващи „Darjeeling“, могат да се използват за продукти, които не са произведени в съответствие със спецификацията, при условие че тези продукти са били законно предлагани на пазара в продължение на най-малко пет години преди 14 октомври 2009 г. и при условие че са спазени законовите разпоредби на Европейския съюз, по-конкретно разпоредбите за предотвратяване на въвеждането в заблуда на потребители съгласно член 2 от Директива 2000/13/ЕО.
   Член 3
   Актуализираният единен документ се намира в приложение II към настоящия регламент.
   Член 4
   Настоящият регламент влиза в сила на двадесетия ден след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 20 октомври 2011 година.

            За Комисията

            Председател

         José Manuel BARROSO

      (1)  ОВ L 93, 31.3.2006 г., стр. 12.

      (2)  ОВ C 246, 14.10.2009 г., стр. 12.

      (3)  ОВ L 109, 6.5.2000 г., стр. 29.

      ПРИЛОЖЕНИЕ I
      Земеделски продукти, предназначени за консумация от човека, посочени в приложение I към Договора:

         Клас 1.8.   Други продукти от приложение I към Договора (подправки и т.н.)

      ИНДИЯ
      Darjeeling (ЗГУ)

      ПРИЛОЖЕНИЕ II
      ЕДИНЕН ДОКУМЕНТ

         РЕГЛАМЕНТ (ЕО) № 510/2006 НА СЪВЕТА

         „DARJEELING“

         ЕО №: IN-PGI-0005-0659-12.11.2007 г.

         ЗГУ ( X ) ЗНП ( )

      1.   Наименование

      „Darjeeling“
      2.   Държава-членка или трета държава

      Индия
      3.   Описание на земеделския продукт или храна

      3.1.   Вид продукт

                  Клас 1.8:

                  Други продукти от приложение I към Договора

            3.2.   Описание на продукта, за който се отнася наименованието от точка 1

      Ботаническото име на чаеното растение от Darjeeling е Camellia sinensis L.O. Kuntze. Чаеното растение от Darjeeling е издръжливо, многостеблено, бавно растящо, вечнозелено храстовидно дърво, което, ако му бъде дадена възможност, може да достигне 2,5 метра височина. Чаеното растение от Darjeeling се нуждае от около 6 до 8 години, за да съзрее и да дава рентабилна реколта, като е известно, че то има икономически живот от доста повече от 100 години при добри земеделски практики. То е способно да оцелее през тежки зими, продължителни периоди на суша и на високото надморско равнище на Darjeeling. Зелените листа са малки, ярки, с лъскавозелен цвят, като често са покрити с пухкав, сребрист мъх и дълги пъпки. Производителността на чая, отглеждан в Darjeeling, е много по-ниска от тази във всеки друг район за отглеждане на чай, което оскъпява събирането на реколтата и производството. Тази ниска производителност се дължи на високото надморско равнище на географския район и редките климатични условия. Чаеното растение от Darjeeling за пръв път е засадено в началото на 1800-те години. С течение на времето то се е адаптирало към своята естествена околна среда и е развило местните характеристики, т.е. уникалния характер на Darjeeling, споменаван от изтъкнати дегустатори и потребители на чай.
      При запарване цветът на чая Darjeeling става бледолимонен до наситено кехлибарен. Твърди се, че запарката има забележително вариращи степени на зрителна яркост, дълбочина и консистенция. Запарката отделя благоухание и е с комплексен и приятен вкус и послевкус с присъщите аромат, букет и характерни особености. Според органолептичните характеристики запарката от чай Darjeeling обикновено се счита за пивка, нетръпчива, мека, нежна, отлежала, сладка, силна, суха и свежа.
      Химичните компоненти, присъстващи в чая Darjeeling в много високи концентрации, са линалоолов окис I, II, III и IV. Линалоол, гераниол, метилсалицилат, бензил алкохол, 2-фенилетанол, дихидроактинидиолид, хексанова киселина, цис-3-хексанова киселина, транс-2-хексанова киселина, транс-геранова киселина, 3,7-диметил-1,5,7-октатриен-3-ол (количеството му варира от 0,36 % до 1,24 %) и 2,6-деметил-3, 7-октадиен-2, 6-диол (количество от 3,36 % до 9,99 %). Последните два компонента присъстват в много висока концентрация (съответно до 1,24 % и 9,99 %).
      Превъзходният вкус на чая Darjeeling се дължи на комбинацията на растителни гени, която е характерна за района на Darjeeling, на химичния състав на почвата, която е богата на минерали, на голямото количество валежи (до 160 инча годишно) в района на възвишенията Darjeeling, на надморското равнище (най-висока точка — 2 250 метра, и най-ниска точка — 600 метра) и на уникалните промени на температурата (между 5 и 30 °C). Въздействието на агро-климатичните условия, включващи светлина, температура, влажност, валежи и т.н., играе важна роля за производството на вторични метаболити, свързани с качеството на чая Darjeeling. Наблюдавано е, че някои култивирани сортове на чая, отглеждани в други части на страната с различни агро-климатични условия, не възпроизвеждат уникалния аромат/вкус на чая Darjeeling.
      Производството на чай Darjeeling следва установен набор от земеделски практики, разработвани и използвани в продължение на повече от 150 години с цел стимулиране на растежа на филизи, докато височината на храстите се поддържа на удобно ниво за бране на ръка. Всеки килограм готов чай е получен от около 20 000 отделни филиза, обрани на ръка. Това дава представа за количеството човешки труд, необходим за неговото производство.
      Чаят Darjeeling се преработва само по традиционния, общоприет метод, при който човешкият труд и традиционните умения/знания се използват на всеки етап, което се обозначава като „стил на производство на Darjeeling“.
      Има три различни категории на чая Darjeeling в зависимост от размера на листа, които обикновено се наричат Whole Leaf (цели листа), Brokens (начупени листа) и Fannings (надробени листа).
      3.3.   Суровини

      Не е приложимо.
      3.4.   Фураж (само за продукти от животински произход)

      Не е приложимо.
      3.5.   Специфични етапи на производство, които трябва да бъдат извършени в определения географски район

      Брането на чая Darjeeling започва в края на февруари/началото на март и приключва в средата на ноември, като зависи от атмосферните условия и от околната температура; студените зимни месеци от декември до февруари са период на летаргия. Чаеният храст от Darjeeling дава само около 50 до 100 g готов чай годишно. Брането на чая Darjeeling е специално умение/техника, което представлява традиционно знание, предавано от поколение на поколение. Брането се извършва главно от добре обучени работнички, защото зелените листа изискват нежна и грижлива обработка, за да запазят своето качество.
      След събирането листата на чая Darjeeling се преработват само по традиционния, общоприет метод в типичния за Darjeeling стил на производство във фабриките, намиращи се в посочените градини, само в рамките на определения район за отглеждане на чай Darjeeling. Традиционното умение/знание се е предавало от поколенията и се използва на всеки етап от преработването. Присъщият чувствителен характер на прецизно обраните зелени листа реагира най-добре на нежна обработка. Въпреки че всяка от разновидностите на листата изисква различни операции при преработването, следваните етапи са едни и същи.
      Преработването на чая Darjeeling се извършва единствено във фабриките, намиращи се в определените чаени градини. Сушенето, сортирането, окачествяването и опаковането в насипно състояние на чая Darjeeling се извършват единствено във фабриките, намиращи се в района на определените чаени градини. Важно е да се отбележи, че никакво преработване не се извършва извън чаените градини.
      Следователно всички етапи в производството на чая (събиране, сушене и преработка) се извършват в определените райони.
      След като листата пристигнат във фабриката, те се оставят да „увяхнат“. Целта на увяхването е бавно да се изпари влагата от зелените листа в продължение на 14 до 16 часа. Листът се свива и става мек, така че може да издържи на механичното усукване и валцоване. Характеристиките на запарката също започват да се развиват след физичните и химичните промени в структурата на листа.
      Зелените листа се разделят и разстилат равномерно върху телени мрежи, монтирани върху специално направени „корита“, които приличат на много дълги дървени кутии. Всяко корито представлява въздушна камера, която позволява регулираното пускане на свеж, сух въздух през зелените листа, докато бъде постигнато желаното „увяхване“. Приблизително 75 % от водното съдържание в свежия зелен лист се изпаряват на този етап.
      След това увехналият лист се отстранява от коритото и се поставя и усуква в машината за валцоване, която го усуква, подлагайки го на валцоващо движение с натиск, разкъсва клетките и освобождава естествените сокове, спомагайки за окисляването и ускорявайки пигментацията. Натискът и последователността при валцоването се наблюдават много внимателно, за да се гарантира постигането на оптималния стил и да се избегне вредният ефект на прегряването.
      След това листата се разстилат на тънко в хладно, добре вентилирано помещение, за да се окислят (ферментират) бавно. Този етап, на който флаванолите се комбинират с кислород от въздуха, продължава между два и четири часа, като тази продължителност зависи главно от околната температура и относителната влажност. Опитен производител на чай преценява на редовни интервали достигнатото качество на база на аромата, който постепенно се отделя от листа. Тази сетивна преценка е от съществена важност за качеството на запарката. За посетителя богатият цветен аромат, отделящ се от помещението за валцоване и ферментация (окисляване) на Darjeeling, е опияняващ и определено незабравим.
      След постигането на оптимална ферментация (окисляване) окислените листа се изпращат за изпичане (или сушене), за да се спре по-нататъшната ферментация (окисляване) чрез деактивиране на ензимите и да се отстрани почти цялата остатъчна влажност на листа. Чаената сушилня представлява камера, в която ферментиралите (окислените) листа се излагат в продължение на 20 до 30 минути на горещ, сух въздух при регулирана, но променяща се в различните части на камерата температура. Доброто изпичане понижава съдържанието на влага в крайния продукт до по-малко от 2 %, в резултат на което се получава трошлив сух чай, който след това се сортира чрез вибриращи сита според размера. Различните категории чай накрая се фактурират и се опаковат на партиди/групи от обвити във фолио пакети с цел запазване на свежестта и качеството за продължителен период от време.
      След извършване на последното сортиране се определят номенклатурите за качество според размера на листата. Използват се три категории:

                  а)

                  Whole Leaf — FTGOP — Fine Tippy Golden Flowery Orange Pekoe;

                  б)

                  Brokens — TGBOP — Tippy Golden Broken Orange Pekoe;

                  в)

                  Fannings — GOF — Golden Orange Fannings.

            Основната разлика между трите категории е в размера.
      Orange Pekoe е термин, използван главно за описване на качеството в едноименната система за окачествяване, използвана за сортиране на черен чай. Системата се базира единствено на размера на преработените и изсушени листа черен чай.
      Горната градация се отнася единствено до размера на целия лист след преработка, а не до качествени разграничения. Всички качества се получават от един и същ зелен лист. Номенклатурите се използват, за да се разграничи качеството на готовия чай според размера на чаените листа след преработка.
      3.6.   Специфични правила за рязане, настъргване, опаковане и др.

      Няма специфични изисквания за опаковането на чай Darjeeling. Чаят Darjeeling достига до потребителите от ЕС в насипно състояние или в потребителски опаковки. 95 % от всички дейности по опаковане, включително пакетирането в опаковки с потребителски размер, се извършват в ЕС (останалите опаковъчни дейности се извършват в Индия).
      3.7.   Специфични правила за етикетиране

      Върху всяка опаковка трябва да се постави лицензионният номер на производителя/опаковчика по Схемата за закрила на сертифицирани търговски марки на Darjeeling от 1999 г., ръководена от Чаения съвет на Индия (регулаторен орган, сформиран по Индийския закон за чая от 1953 г., отговорен за администрирането на производството на чай), както и регистрираното лого на Darjeeling (стилизирано под формата на кръг изображение на индийска жена, държаща чаени листа). Жената от съответния елемент на дизайна има стилизирана кръгла обеца на ухото и обеца на носа. Словната марка „Darjeeling“ оформя лявата част на кръга. Логото на Darjeeling е съчетание на всички тези елементи.

      Специалното лого на Darjeeling, създадено през 1983 г. и регистрирано като колективна търговска марка в Индия, е изискване за етикетиране на чай, който е сертифициран от Съвета като съответстващ на стандартите и характеристиките на чая Darjeeling. След неговото въвеждане логото на Darjeeling винаги се поставя на опаковъчни кутии/каси под контрола на Съвета.
      Чаеният съвет е регистрирал логото на Darjeeling като сертификатна марка по Индийския закон за търговски и стокови марки от 1958 г.
      Чаеният съвет е регистрирал логото на Darjeeling и съгласно новия Закон за географските указания на стоки (Регистрация и закрила) от 1999 г.
      Посочването върху етикета на номенклатурата за качеството не е задължително.
      4.   Кратко определение на географския район

      Чаят Darjeeling се отглежда в област Darjeeling, намираща се в щат Западен Бенгал, Индия. Следните подучастъци от област Darjeeling в щат Западен Бенгал (Индия) имат на територията си чаени градини: подучастък Sadar, само хълмистите райони на подучастък Kalimpong, обхващащи чаена плантация Samabeong, чаена плантация Ambiok, чаена плантация Mission Hill, чаени плантации Upper Fagu и Kumai и подучастък Kurseong без районите в юрисдикционен списък 20, 21, 23, 24, 29, 31 и 33, обхващащи подучастък Subtiguri на чаена плантация New Chumta, чаена плантация Simulbari и Marionbari на полицейско управление Kurseong в подучастък Kurseong. Чаените градини са разположени от 600 до 2 250 метра надморска височина на стръмни склонове, които осигуряват идеален естествен дренаж за изобилните валежи в областта.
      5.   Връзка с географския район

      5.1.   Специфична характеристика на географския район

      Чаените градини са разположени на надморска височина от 600 до 2 250 метра, на стръмни склонове, които осигуряват идеален естествен дренаж за изобилните валежи в областта. Важно е да се отбележи значението на надморската височина, тъй като тя е специфична за качеството на Darjeeling. Заедно с това редуващите се облаци и слънце се комбинират, за да придадат уникалния характер на чая Darjeeling.
      Почвата е богата, а хълмистият терен осигурява естествен дренаж за обилните валежи в областта.
      Поради постоянната ниска температура скоростта на метаболизма (фотосинтезата) на чаеното растение от Darjeeling е много по-ниска от тази на всяко друго чаено растение, което забавя растежа на зелените листа и повишава концентрацията на естествените химични характеристики.
      Районът за отглеждане на чай Darjeeling е разположен в седемте долини на възвишенията Darjeeling, които директно гледат към Хималаите и връх Канченджунга, който е 3-ият по височина планински връх в света. Студеният вятър, духащ от Хималаите през седемте долини с различни температури през годината, е една от причините за уникалния вкус на Darjeeling. Освен това нощем възвишенията Darjeeling са покрити от мъгли вследствие на влажността на околната среда, които обгръщат и овлажняват чаените листа през нощта. В района на възвишенията Darjeeling падат много големи количества валежи (до 160 инча, но не по-малко от 80 инча) годишно. Слънцегреенето е само 4 до 5 часа дневно през около 180 дена в годината. Тези природни особености значително допринасят за развитието на забележителния вкус и характеристики на чая Darjeeling.
      5.2.   Специфична характеристика на продукта

      Чаят Darjeeling е много известен, защото неговият вкус е толкова уникален, че не може да се възпроизведе никъде другаде по света. Отглеждани в планинския район на Darjeeling от повече от 150 години, тези чаени храсти се подхранват от редуващите се валежи, слънце и влажни, меки мъгли. Берачите на чай късат само двете най-фини листа и пъпката, за да се поддържа специфичният вкус. Тези естествени елементи и самият факт, че в област Darjeeling се произвеждат годишно само между 9 и 10 милиона килограма чай Darjeeling, го правят изключителен и търсен. Той се счита за луксозен продукт за ценители. Необходимостта от поддържане на високо качество води до изключително нисък добив. Производителите от Darjeeling полагат всички усилия за гарантиране на най-високите качествени стандарти въпреки високите разходи, които те налагат. Изкуството на брането на чай на север има художествена стойност от няколко поколения. Човешкият елемент присъства в множество операции на производството на чай (както е обяснено по-горе).
      Чаят Darjeeling се преработва само по традиционния, общоприет метод, при който човешкият труд и традиционните умения/знания се използват на всеки етап.
      5.3.   Причинно-следствена връзка между географския район и специфичното качество, репутацията или друга характеристика на продукта

      Географски и агро-климатични фактори: Поради уникалната и комплексна комбинация от агро-климатични условия, преобладаващи в района, в който са разположени всичките 87 чаени градини в област Darjeeling, както и поради производствените разпоредби на Съвета чаят, произвеждан в този район, има отличителни и естествено получени органолептични характеристики на вкуса, аромата и консистенцията, които са спечелили подкрепата и признанието на ценителите по целия свят и благодарение на които чаят Darjeeling се счита за луксозен продукт за ценители.
      Топографски фактори: Чаените градини от Darjeeling са разположени на надморска височина 600 до 2 250 метра, на стръмни склонове, които осигуряват идеален естествен дренаж за обилните валежи в областта. Превъзходният вкус на чая Darjeeling е резултат от комбинацията на фактори, като растителни гени, химичен състав на почвата, надморска височина, температура и валежи, които са уникални за възвишенията Darjeeling. Производството на чай Darjeeling следва установен набор от земеделски практики, разработвани и използвани в продължение на повече от 150 години с цел стимулиране на растежа на филизи, докато височината на храстите се поддържа на удобно ниво за бране на ръка.
      Събиране на реколтата: Един чаен храст от Darjeeling дава не повече от 100 g готов чай годишно (в област Darjeeling се произвеждат годишно между 9 и 10 милиона килограма чай Darjeeling). Всеки килограм фин чай е получен от повече от 20 000 отделни филиза, обрани на ръка. Това дава представа за количеството човешки труд, необходим за неговото производство.
      Други фактори: „Darjeeling“ е свързан с исторически, традиционни, културни и социални фактори, както и специална уникалност и репутация. В действителност чаят, произвеждан в района на Darjeeling, който има посочените специални характеристики, е известен от дълго време в търговията и в обществото в Индия и в чужбина като чай Darjeeling и като такъв е придобил значителна национална и международна репутация. Всеки член на търговските или обществените среди в Индия или в чужбина, поръчващ чай Darjeeling или виждащ чай, който се рекламира или предлага за продажба като Darjeeling, ще очаква така поръчаният, рекламиран или предложен за продажба чай да бъде чай, култивиран, отгледан и произведен в горепосочения район на област Darjeeling, който има горепосочените специални характеристики. Следователно името „Darjeeling“ за чай от областта Darjeeling в щата Западен Бенгал е придобило специална уникалност и репутация в общественото съзнание, когато се използва във връзка с чай, произведен в горепосочения район на тази област. Така че правото това име да се използва за този чай е част от специфичната репутация на чая, който с право се свързва с този район. Цените на чая Darjeeling също са по-високи от тези на другите сортове чай в Индия и като цяло на световния пазар. С други думи, името „Darjeeling“, когато се използва във връзка с чай, се възприема в Индия като географско указание.

         Препратка към публикуваната спецификация

      http://ec.europa.eu/agriculture/quality/door/publishedName.html?denominationId=1900